Die groep Marcato het pas hul nuwe enkelsnit, Staan Net By My, wat hul liefde vir die natuur en die stilte op die plaas vasvang, vrygestel.
Staan Net By My is deur die hele groep self geskryf, tydens ’n skryfsessie in Parys langs die Vaalrivier. “Ek het die woorde geskryf, en die res het alles langs die Vaalrivier gebeur,” vertel Ben van Zyl, een van die groeplede.
Die groep hoop dat die publiek die liedjie goed sal ontvang nes hul vorige enkelsnitte. “Ek dink dit is ’n lekker liedjie vir die langpad. Dit pas in by ons ander Afrikaanse liedjies wat ons al vrygestel het, ons hoop die mense hou van hierdie een ook,”
Die musiekvideo vir die snit is in die prentjiemooi Dullstroom geskiet, en oor die keuse vertel hulle: “Ons het ’n ou bussie gekry en in Dullstroom gaan skiet. Dit gaan maar net oor hoe ons toer en oor hoe mooi ons land is op sekere plekke. Ons wou baie natuur in die video insluit en Dullstroom was in die kol hiervoor. Daar is berge, klippe, gras, water en mooi bome, alles wat ons gesoek het.”